Președintele rus Vladimir Putin a declarat că va lua în considerare China pentru prima sa călătorie în străinătate, în timpul noului său mandat prezidențial pe care l-a obținut în alegerile din weekend.
UPDATE 9:36 – Putin vrea întărirea armatei și organizațiilor de securitate
În urma realegerii sale, preşedintele rus Vladimir Putin a anunţat consolidarea în continuare a organizaţiilor militare şi de securitate, relatează miercuri DPA.
"Desigur, astăzi – şi mai ales astăzi – consolidarea capacităţii de apărare şi a securităţii statului rus este deosebit de importantă", a declarat Putin agenţiei de ştiri de stat TASS la o întâlnire cu liderii grupurilor parlamentare.
El a portretizat încă o dată Ucraina, pe care a atacat-o, ca pe un agresor şi a declarat că poporul rus nu va fi intimidat.
Referindu-se la intensificarea bombardamentelor asupra regiunilor ruseşti de la frontiera cu Ucraina, Putin a spus că inamicul obţine exact opusul a ceea ce intenţionează prin acţiunile sale.
Au existat victime de partea rusă, dar acestea sunt mici în comparaţie cu numărul victimelor şi amploarea distrugerilor pe care Rusia le-a provocat Ucrainei.
UPDATE 8:00 Șeful Pentagonului: Supravieţuirea Ucrainei este în pericol
Secretarul de stat al Apărării, Lloyd Austin, a avertizat că supravieţuirea Ucrainei este în pericol şi a încercat să convingă aliaţii că Statele Unite rămân angajate faţă de Kiev, chiar dacă Washingtonul a rămas practic fără bani pentru a continua să înarmeze forţele ucrainene, relatează Reuters, conform News.ro.
Preşedintele republican al Camerei Reprezentanţilor, Mike Johnson, a refuzat până în prezent să convoace un vot asupra proiectului de lege care ar oferi încă 60 de miliarde de dolari pentru Ucraina, iar Casa Albă se străduieşte să găsească modalităţi de a trimite asistenţă Kievului, care se luptă cu forţele ruseşti de mai bine de doi ani.
UPDATE 7:00
Vladimir Putin va călători în China, în luna mai, pentru discuții cu Xi Jinping, în ceea ce ar putea fi prima călătorie peste hotare a șefului de la Kremlin din noul său mandat prezidențial.
Agenția rusă de știri de stat TASS a relatat că, marți, la o întâlnire cu grupurile parlamentare, liderul Partidului Comunist, Ghenadi Ziuganov, i-a cerut lui Putin să aleagă Beijingul pentru această călătorie.
"Sper că prima dumneavoastră vizită va fi în Est, și nu în Vest. Tovarășul (președinte chinez) Xi Jinping așteaptă vizita dumneavoastră, el iubește foarte mult țara noastră", a declarat Ziuganov.
Putin a promis că va lua în considerare această călătorie.
"Cu siguranță – fără glume – voi lua în considerare ceea ce tocmai ați spus", a răspuns Putin cu un zâmbet, potrivit TASS.
Guvernele occidentale au condamnat victoria zdrobitoare a lui Putin în alegerile din weekend ca fiind nedreaptă și nedemocratică, dar China și Coreea de Nord l-au felicitat pe veteranul lider rus pentru prelungirea mandatului cu încă șase ani.